 **ΣΧΟΛΙΚΗ ΕΠΙΤΡΟΠΗ ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ**

**ΔΗΜΟΥ ΙΛΙΟΥ**

Νέστορος 101, Ίλιον Ίλιον, 17/07/2017

Τηλ. 213-2030004-8 fax.210-2630122 ΑΡ. ΠΡΩΤ: 480

E-mail [aepitropi@ilion.gr](mailto:aepitropi@ilion.gr)

**ΘΕΜΑ:** ΑΙΤΗΜΑ ΣΥΜΠΑΡΑΣΤΑΣΗΣ ΓΙΑ ΤΗ ΔΙΑΣΦΑΛΙΣΗ ΤΗΣ ΟΜΑΛΗΣ ΛΕΙΤΟΥΡΓΙΑΣ ΤΟΥ 1ΟΥ ΕΙΔΙΚΟΥ ΔΗΜΟΤΙΚΟΥ ΣΧΟΛΕΙΟΥ ΙΛΙΟΥ

Πριν από έναν περίπου χρόνο οι Κτιριακές Υποδομές ΑΕ ειδοποίησαν την Πρωτοβάθμια Σχολική Επιτροπή του Δήμου Ιλίου να προβεί το ταχύτερο δυνατόν στη μεταφορά του εξοπλισμού και της λειτουργίας του Ειδικού Δημοτικού Σχολείου Ιλίου στο νέο βιοκλιματικό κτίριο επί της οδού Καππαδοκίας 5. Το συγκεκριμένο κτίριο, που καλύπτει σε μεγάλο βαθμό την ανάγκη Ειδικής Αγωγής στην περιοχή, **κατασκευάστηκε με τη μέθοδο των ΣΔΙΤ (Συμπράξεων Δημόσιου και Ιδιωτικού Τομέα) με σύμβαση ανάμεσα στις Κτιριακές Υποδομές Α.Ε. και στην ΑΤΕΣΕ Α.Ε.** και εγκαινιάστηκε με κάθε επισημότητα στις 25 Οκτωβρίου 2016.   
 Σύμφωνα με πληροφορίες, στη σύμβαση έχει προϋπολογισθεί ετήσια κατανάλωση για τους λογαριασμούς κοινής ωφέλειας (ΔΕΗ, ΕΥΔΑΠ και Φυσικού Αερίου), το κόστος της οποίας ανέρχεται στο ύψος των 45.000 ευρώ. Βάσει της σχετικής νομοθεσίας, το ποσό αυτό υποχρεούται να καταβάλει η Σχολική Επιτροπή Πρωτοβάθμιας Εκπαίδευσης του Δήμου Ιλίου. Ωστόσο η επιχορήγηση που λαμβάνει η συγκεκριμένη Σχολική Επιτροπή για το Ειδικό Σχολείο από το Υπουργείο Εσωτερικών ανέρχεται μόλις στα 4.500 ευρώ. Είναι προφανές ότι **η επιχορήγηση αυτή δεν επαρκεί για να καλυφθούν οι λογαριασμοί του 1ου Ειδικού Σχολείου Ιλίου**, με αποτέλεσμα η Πρωτοβάθμια Σχολική Επιτροπή –αν και δεν έχει παραλάβει ακόμη διοικητικά το νεόδμητο κτίριο εξαιτίας της έλλειψης των απαραίτητων πόρων– να δέχεται συνεχώς οχλήσεις από τους Οργανισμούς Κοινής Ωφέλειας για την άμεση αποπληρωμή των οφειλόμενων ποσών, υπό την απειλή της διακοπής των παροχών στο σχολείο. Όπερ και εγένετο.   
 Στις 20-4-2017 **διεκόπη η παροχή φυσικού αερίου** και λίγες εβδομάδες αργότερα απετράπη την τελευταία στιγμή, με την παρέμβαση της Δημοτικής Αρχής, η διακοπή της ηλεκτροδότησης και της υδροδότησης του σχολείου λόγω οφειλών.   
 Μόλις πριν από λίγες ημέρες η ΑΤΕΣΕ Α.Ε., με το υπ’ αριθμ. 7325/6-7-2017 έγγραφό της, κοινοποίησε στη Σχολική Επιτροπή το αίτημά της προς τη ΔΕΗ για **οριστική διακοπή της ηλεκτροδότησης της σχολικής μονάδας, στην οποία και προέβη στις 17-7-2017.** Απευθυνθήκαμε στο Υπουργείο Εσωτερικών ζητώντας είτε **αύξηση του ποσού της ετήσιας επιχορήγησης** (αίτημα που απορρίφθηκε) είτε τη **διαχείριση των Λογαριασμών Κοινής Ωφέλειας**, γιατί από τη στιγμή που το σχολείο είναι κατασκευασμένο με σύμπραξη Δημόσιου και Ιδιωτικού Τομέα στη σύμβαση υπάρχει αναφορά πως τη διαχείριση δεν μπορούμε να την έχουμε εμείς. Και στο δεύτερο αίτημά μας, που συνοδευόταν από την παράκληση να αποσταλεί στην Πρωτοβάθμια Σχολική Επιτροπή η σύμβαση κατασκευής του συγκεκριμένου σχολείου, η απάντηση από τις Κτιριακές Υποδομές Α.Ε. ήταν αρνητική.   
 Με βάση τα παραπάνω και λαμβάνοντας υπόψη το γεγονός πως το 1ο Ειδικό Δημοτικό Σχολείο Ιλίου εξυπηρετεί μία από τις πλέον ευαίσθητες κοινωνικές ομάδες της Δυτικής Αθήνας, **το Δημοτικό Συμβούλιο του Δήμου Ιλίου συνεδρίασε στις 27-4-2017 και ενέκρινε ομόφωνα ψήφισμα**, που κοινοποιήθηκε στον Τύπο καθώς και στους ενδιαφερόμενους φορείς, με το οποίο ζητά την τροποποίηση της Σύμβασης μεταξύ ΚΤΥΠ Α.Ε. και ΑΤΕΣΕ Α.E. στο σκέλος της διαχείρισης των δαπανών για τους λογαριασμούς κοινής ωφέλειας.   
 Ζητάμε τη συμπαράστασή σας προκειμένου να διασφαλιστεί η απρόσκοπτη λειτουργία του 1ου Ειδικού Δημοτικού Σχολείου Ιλίου για τη νέα σχολική χρονιά.

Με εκτίμηση,

Ο ΠΡΟΕΔΡΟΣ ΤΗΣ

ΣΧΟΛΙΚΗΣ ΕΠΙΤΡΟΠΗΣ

ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ

ΓΑΛΟΥΝΗΣ ΔΗΜΗΤΡΗΣ